古豪俠行贈魏鄰幾
作者：黄庭堅
朝代：宋

paragraphs: 翩翩魏公子，恐是信陵君。
高義動衰俗，孤標對層雲。
風吹棠棣花，一枝落夷門。
俯仰少顔色，蕭蕭煙景昏。
已朽朱亥骨，侯嬴無子孫。
衆中氣軒昂，把臂輸肺肝。
沃之紅鸚鵡，載以烏賀蘭。
門前馬嘶急，我弟忽扣關。
謂言空中落，逆旅有仁人。
老母一解顔，萬金難報恩。
琅玕迺未贈，交好如弟昆。